  Майя Бывальцева Удмурт кырӟанъя «Элькуновидение — 2016» улосвылкуспо вожвылъяськонын вормиз Пичи Пурга ёросысь «Аня» кырӟан. 4-тӥ шуркынмонэ «Мынам Удмуртие» телеканалын конкурслэн йылпумъян люкетэз ортчиз. Концерт дыръя люкам баллъёсты но телетрансляция дыръя сётэм кураосты ватсаса, 812 баллэн вормиз «Аня» кырӟан. Крезьгурзэ но кылъёссэ гожтӥз Андрей Байсаров, быдэстӥзы Игорь Петров но Андрей Байсаров. Кыкетӥ интыын — Эгра ёросысь «Пинал дырысьтым» кырӟан (крезьгурез но кылъёсыз Алексей Даниловлэн, быдэстӥз Владимир Князев, 441 балл), куинетӥ интыын — Шаркан ёросысь «Ялан возьмаськод» кырӟан (крезьгурзэ но кылъёссэ гожтӥз но быдэстӥз Павел Смирнов, 322 балл). Вожвылъяськонлэн йылпумъян люкетаз 4-тӥ шуркынмонэ пыриськизы 15 кырӟанъёс. Ваньмыз чузъяськем бере, учкисьёс смс пыр куаразэс сётыны быгатӥзы. Вормись кырӟан понна валтӥсь кузьым — «Удмурт кенеш» огазеяськонлэсь 40 сюрс манет. Со сяна, быдэн 5 сюрс манетэн басьтозы устоез крезьгурчи, устоез кылбурчи, озьы ик пусъемын устоез дӥськут. Кылбуръёсты дунъязы литератураез эскерись тодосчиос Виктор Шибанов, Вера Пантелеева но кылбурчи Мария Галеева. «Кырӟанлы кылбур гожтон 2 пол, 3 пол секытгес, малы ке шуоно кылбур гожто ке кылбурез валасьёслы, книгаез, нош татын соин вань калык казе потоно, кызьы со чузъяськоз, кызьы крезьгурен герӟаськоз. Мон шумпотӥсько, туэ кылъёс трослы умойгес луизы. Мугез мар бордын? Одӥг ласянь, та вожвылъяськон кужмогес но кужмогес луэ. Мукет ласянь, оло, соин, но: Нобель премия туэ басьтӥз ӵапак кырӟанъёслы кылъёс гожъясь Боб Дилан, кудӥз ноку но ассэ кылбурчи интыын уг возьматы вал», — вераз меӵак эфирын Виктор Шибанов. Виктор Шибанов ас понна куинь кырӟанъёслэсь кылъёссэс пусйиз — Алнаш ёросысь, Глакарысь но Сьӧлта ёросысь. Нош ужъюлтошъёсыныз кенешыса, соос усто кылбурчиез сямен бырйизы Глазкарысь Валентина Васильеваез («Мон шудо» кырӟан, крезьгурзэ гожтӥз но быдэстӥз Ольга Перминова — ред.). Крезьгурез дунъязы тодмо крезьгурчи Евгения Копысова, Удмуртиысь Крезьгурчиослэн огазеяськонзылэн кивалтӥсез Марина Ходырева но Удмуртиысь кун филармонилэн кивалтӥсез Алексей Фомин. Дунъясьёслэн нимынызы меӵак эфирын устозэ крезьгурез ялӥз Алексей Фомин. Соос бырйизы Сьӧлта ёросысь Александр Ворожцовез («Кулэ ӧй вал» кырӟанлы кылъёссэ гожтӥз Зинаида Рябинина, быдэстӥзы Татьяна Измайлова но Ангелина Воронова — ред.). Пусъёмы, ӵапак та кырӟанэз «Италмас» ансамбль аслаз репертуараз басьтоз. Сцена вылэ тужгес тупась но чебер дӥськутэн потэм артистэз бырйиз телерадиокомпаниысь валтӥсь редактор Влада Одинцова, со пусйиз Глазкарысь Ольга Перминоваез. Вожвылъяськонлэн йылпумъяназ интыос тазьы люкиськизы: 1-тӥ инты - Пичи Пурга ёрос 812 куара 2-тӥ инты – Эгра ёрос 441 куара 3-тӥ инты – Шаркан ёрос 322 кура 4-тӥ инты – Глазкар 312 куара 5-тӥ инты – Можга ёрос 287 куара 6-тӥ инты – Эгра каргурт 284 куара 7-тӥ инты – Алнаш ёрос 273 кура 8-тӥ инты – Глаз ёрос 211 куара 9-тӥ инты – Сьӧлта ёрос 199 кура 10-тӥ инты – Балезино ёрос 197 куара 11-тӥ инты – Ижкарысь Первомай ёрос 183 куара 12-тӥ инты – Кияса ёрос 174 куара 13-тӥ инты – Дэбес ёрос 156 куара 14-тӥ инты – Башкортостан 118 куара 15-тӥ инты – Дэри ёрос 83 кура. Тодэ вайытом, 22-тӥ коньывуонэ «Элькуновидение — 2016» вожвылъяськонлэн кыкетӥ люкетаз азьпала потӥз вал Можга ёросысь Мария Гроздова «Кизилиед» кырӟанэн (крезьгурез Влад Зверевлэн но Мария Гроздовалэн, кылъёсыз Мария Мамонтовалэн - ред.). Витетӥез улосвыл конкурс 22-тӥ коньывуонэ Ижкарысь лулчеберетъя «Аксион» дворецын ортчиз. Сцена вылэ потӥзы Удмуртиысь, озьы ик Татарстанысь но Башкортостанысь 20 кырӟасьёс но коллективъёс.  Тегъёс: Лулчеберет Ижкар Удмуртия удмуртъёс кырӟан  